Gesin voer glo drie selfmoordbomaanvalle uitBeamptes ondersoek die wrak van die motorfiets en ander bewyse op die toneel van die aanval by ŉ kerk in Surabaya, Indonesië (13 Mei 2018). Foto: Trisnadi/AP Minstens 13 mense is dood en talle ander beseer in selfmoordbomaanvalle Sondag by drie kerke in Surabaya in Indonesië in ŉ gekoördineerde aanval wat volgens owerhede deur een egpaar en hul kinders uitgevoer is. Die aanvalle word bestempel as die ergste nóg sedert die Bali-bomaanvalle in 2002. Volgens die polisie is ses van die oorledenes lede van die gesin wat glo die aanvalle uitgevoer het, insluitend twee dogtertjies van onderskeidelik nege en 12 jaar oud. Minstens 41 mense is in die aanvalle beseer wat deur Indonesië se president as “barbaars” bestempel is. Die aanvalle het almal Sondag omstreeks 07:30 plaasgevind enkele minute uitmekaar terwyl kerkgangers na die onderskeie kerke gestroom het vir die oggenddienste. Polisiebeamptes staan wag naby die toneel waar ŉ bom ontplof het by die Santa Maria-kerk in Surabaya, Indonesië (13 Mei 2018). Foto: Trisnadi/AP Tito Karnavian, die nasionale polisiehoof, het gesê die pa van die gesin het ŉ voertuigbom laat ontplof, twee seuns van 16 en 18 jaar oud het ŉ motorfiets in hulle aanval gebruik en die ma was glo saam met haar twee jong dogters vir die derde aanval verantwoordelik. Die ma en albei dogtertjies het ploftoestelle aan hulle lywe gedra, het Karnavian gesê. Die eerste ontploffing het Sondag by die Santa Maria Rooms-Katolieke kerk gebeur, gevolg deur nog ŉ aanval by die Surabaya Centre Pentecostal- kerk en die GKI Diponegoro- kerk minute later. Volgens die polisie het die gesin se tienerseuns, Yusuf (18) en Alif (16), met hulle motorfietse tot by die ingang van die Santa Maria Rooms-Katolieke kerk gery waar hulle hul bomme laat ontplof het. Hul pa, Dita Futrianto, het met ŉ motorbom in die Surabaya Centre Pentecostal-kerk ingejaag. Die ma van die gesin, Puki Kuswanti, en haar twee dogters, Fadila Sari (12) en Pamela Rizkita (9) het bomme in die Diponegoro-kerk laat afgaan. Lede van die polisie se bomeenheid ondersoek die wrakke van motorfietse by die toneel van ŉ selfmoordbomaanval by ŉ kerk in Surabaya, Indonesië (13 Mei 2018). Foto: Trisnadi/AP Karnavian het gesê gegrond op ŉ ondersoek van die oorledenes se oorskot was die ploftoestelle om die ma en haar dogters se middels vasgemaak. Stukke glas en beton het na die aanval by die ingang van die Santa Maria-kerk gesaai gelê en die toneel is deur gewapende polisie afgesper. Reddingspersoneel het slagoffers in ŉ nabygeleë veld behandel terwyl beamptes die wrak van die motorfietse wat in die aanval gebruik is ondersoek het. Volgens Karnavian het die gesin van Sirië na Indonesië teruggekeer. Die Islamitiese Staat (Isis) het nog tot onlangs aansienlike dele van Sirië beheer. Pres. Joko Widodo in sy motor nadat hy een van die tonele van die drie selfmoordbomaanvalle by kerke in Surabaya, Indonesië besoek het (13 Mei 2018). Foto: AP In 2002 het bomaanvalle op die toeriste-eiland Bali tot die dood van 202 mense in een aand gelei. Dit was ongetwyfeld Indonesië se dodelikste terreuraanval, maar die gebruik van kinders in Sondag se drie aanvalle in Surabaya het skokgolwe reg oor die wêreld gestuur. Kenners van militante netwerke waarsku al jare lank dat die geraamde 1 100 Indonesiërs wat na Sirië gereis het om by Isis aan te sluit ŉ groot risiko inhou indien hulle na Indonesië terugkeer. Isis het verantwoordelikheid vir Sondag se aanvalle aanvaar in ŉ verklaring wat deur sy Aamaq-nuusagentskap gedra is. Die verklaring het egter niks genoem van ŉ enkele gesin of kinders wat deel van die aanvalle was nie en beweer daar was slegs drie aanvallers. Paramedici behandel een van die beseerdes op die toneel van ŉ selfmoordbomaanval by ŉ kerk in Surabaya, Indonesië (13 Mei 2018). Foto: Trisnadi/AP Pres. Joko “Jokowi” Widodo het die tonele van die drie aanvalle besoek en dit bestempel as “lafhartige optrede” wat “uiters barbaars is en die perke van menslikheid oorskry”. Setyo Wasisto, nasionale woordvoerder van die polisie, het later gesê die polisie het vier vermeende militante doodgeskiet en nog twee in hegtenis geneem in dorpe in Westelike Java. Dit is nie duidelik of hierdie verdagtes met die kerkaanvalle verband hou nie. Christene, waarvan baie deel van die etniese Chinese-minderheid is, maak ongeveer 9% van Indonesië se totale bevolking van 260 miljoen uit.